Cristiano Ronaldo a fost în prim plan la gala de box care a avut drept main event înfruntarea titanilor, Tyson Fury vs. Oleksandr Usyk. Fotbalistul lui Al Nassr s-a numărat printre vedetele care au luat cu asalt Kingdom Arena.
Cristiano Ronaldo (39 de ani) joacă din decembrie 2022 în Arabia Saudită, țară care, mai nou, organizează cele mai tari gale de box. După ce în noiembrie 2023 a văzut pe victoria victorie lui Fury în fața lui Francis Ngannou, superstarul portughez a mers să îl vadă la lucru pe pugilistul britanic și în confruntarea cu Oleksandr Usyk. Ucraineanul a obținut victoria la finalul celor 12 runde, devenind astfel pugilistul care oprește supremația lui „The Gypsy King”.
CR7 și-a făcut apariția la Kingdom Arena alături de fiul său, Cristiano Ronaldo Jr., într-un Ferrari Purosangue, în valoare de aproximativ 465.000 de euro. Întrebat pe cine pariază, cvintuplul Balon de Aur a fost rezervat. „50:50”, a fost răspunsul lui Cristiano.
La intrarea în arenă, Ronaldo a fost întâmpinat cu huiduieli de câțiva dintre fanii prezenți la gală, unii dintre aceștia scandând chiar „Messi! Messi!”. Unul dintre motive ar putea fi acela că, de-a lungul sezonului în Saudi Pro League, fotbalistul lui Al Nassr a fost protagonistul mai multor momente controversate.
Pe Kingdom Arena, stadionul unde s-a desfășurat gala care a avut drept main event confruntarea dintre Fury și Usyk, Cristiano Ronaldo a avut loc în primul rând. Superstarul portughez a urmărit gala alături de fostul adversar al ucraineanului, pugilistul britanic Anthony Joshua.
Fotbalistul lui Al Nassr a impresionat prin ținuta de lux cu care a apărut la eveniment. Ronaldo a purta la mână un ceas în valoare de 1.400.000 de euro. Este vorba despre un model de la Franck Muller, încrustat cu 424 de diamante.
În ceea ce privește vestimentația, Cristiano Ronaldo a purtat o ținută Gucci, care valorează aproximativ 4000 de euro.
Ronaldo a ajuns la gală înainte de main eventul dintre Tyson Fury și Oleksandr Usyk. Mai exact în timpul meciului Agit Kabayel vs. Frank Sanchez. Jurnalistul TNT Sports, Steve Bunce, a dezvăluit că Ronaldo a rămas impresionat de Kabayel.
„Știi ceva AJ, acest Agit e puțin mai bun decât îmi închipuiam”, i-a transmis CR7 lui Anthony Joshua. În vârstă de 31 de ani, germanul Kabayel a devenit primul om care câștigă împotriva cubanezului Frank Sanchez (31 de ani).